CELEX: 32017R2272
Language: mt
Date: 2017-12-08 00:00:00
Title: Regolament ta' Implimentazzjoni tal-Kummissjoni (UE) 2017/2272 tat-8 ta' Diċembru 2017 li jdaħħal isem fir-reġistru tal-ispeċjalitajiet tradizzjonali garantiti (“Kabanosy staropolskie” (STG))

9.12.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 326/40
            
         REGOLAMENT TA' IMPLIMENTAZZJONI TAL-KUMMISSJONI (UE) 2017/2272
   tat-8 ta' Diċembru 2017
   li jdaħħal isem fir-reġistru tal-ispeċjalitajiet tradizzjonali garantiti (“Kabanosy staropolskie” (STG))
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta' Novembru 2012 dwar skemi tal-kwalità għal prodotti agrikoli u oġġetti tal-ikel (1), u b'mod partikolari l-Artikolu 26 u l-Artikolu 52(3)(a) tiegħu,
   Billi:
   
               (1)
            
            
               F'konformità mal-Artikolu 26 tar-Regolament (UE) Nru 1151/2012, il-Polonja ressqet l-isem “Kabanosy staropolskie” bil-ħsieb li jkun jista' jiddaħħal fir-reġistru tal-Ispeċjalitajiet Tradizzjonali Garantiti previst bl-Artikolu 22 tar-Regolament (UE) Nru 1151/2012. Il-“Kabanosy staropolskie” huma zlazet nixfin, tawwalin u rqaq.
            
         
               (2)
            
            
               L-isem “Kabanosy” kien ġie rreġistrat qabel (2) bħala speċjalità tradizzjonali garantita mingħajr riżerva tal-isem skont l-Artikolu 13(1) tar-Regolament tal-Kunsill (KE) Nru 509/2006 (3).
            
         
               (3)
            
            
               Wara l-proċedura ta' oppożizzjoni nazzjonali msemmija fit-tieni subparagrafu tal-Artikolu 26(1) tar-Regolament (UE) Nru 1151/2012, l-isem “Kabanosy” ġie kkumplementat bit-terminu “staropolskie”. Dan it-terminu kumplimentari jidentifika l-karattru tradizzjonali tal-isem, skont it-tielet subparagrafu tal-Artikolu 26(1) tar-Regolament (UE) Nru 1151/2012.
            
         
               (4)
            
            
               Il-Kummissjoni rċeviet it-tressiq tal-isem “Kabanosy staropolskie” u ppubblikatu f'Il-Ġurnal Uffiċjali tal-Unjoni Ewropea
                   (4).
            
         
               (5)
            
            
               Fis-26 ta' Awwissu 2016, il-Kummissjoni rċeviet dikjarazzjoni motivata ta' oppożizzjoni. Fid-9 ta' Settembru 2016, il-Kummissjoni ttrażmettiet id-dikjarazzjoni ta' oppożizzjoni.
            
         
               (6)
            
            
               Ir-Rumanija sostniet li r-reġistrazzjoni tal-isem “Kabanosy staropolskie” tipperikola l-eżistenza tal-isem parzjalment omonimu “Cabanos”, li huwa l-isem Rumen tal-varjetà Rumena tal-“Kabanosy”. Tabilħaqq, “Cabanos” huwa l-isem ta' prodotti tal-laħam Rumeni b'materja prima u teknoloġija ta' produzzjoni simili ħafna għal dawk tal-“Kabanosy staropolskie” li qed jiġi propost mill-Polonja bħala Speċjalità Tradizzjonali Garantita (STG).
            
         
               (7)
            
            
               Peress li din l-oppożizzjoni setgħet tintlaqa', b'ittra tas-7 ta' Novembru 2016, il-Kummissjoni stiednet lill-Polonja u lir-Rumanija jikkonsultaw lil xulxin b'mod xieraq għal perjodu ta' tliet xhur sabiex jilħqu qbil bejniethom skont il-proċeduri interni tagħhom.
            
         
               (8)
            
            
               Intlaħaq qbil bejn il-partijiet. Il-Polonja għarrfet lill-Kummissjoni bir-riżultati tal-ftehim b'ittra tat-2 ta' Frar 2017.
            
         
               (9)
            
            
               Il-Polonja u r-Rumanija qablu li l-protezzjoni għandha tkopri biss it-terminu “Kabanosy staropolskie” bis-sħiħ. B'hekk, tali protezzjoni ma għandhiex għalfejn tfixkel l-użu tat-terminu “Kabanosy”per se, u lanqas l-użu ta' varjazzjonijiet tiegħu, bħal “Cabanos”.
            
         
               (10)
            
            
               Il-Kummissjoni tinnota li dan il-qbil jagħraf li l-isem “Kabanosy staropolskie” għandu jiġi rreġistrat bħala STG, filwaqt li għandu l-għan li jiżgura l-użu ġust tad-drittijiet relatati.
            
         
               (11)
            
            
               Għaldaqstant, jenħtieġ li l-isem “Kabanosy staropolskie” jiddaħħal fir-reġistru tal-ispeċjalitajiet tradizzjonali garantiti,
            
         ADOTTAT DAN IR-REGOLAMENT:
   Artikolu 1
   B'dan l-isem “Kabanosy staropolskie” (STG) jiddaħħal fir-reġistru.
   L-Ispeċifikazzjoni tal-prodott tal-STG “Kabanosy” għandha titqies li hi l-Ispeċifikazzjoni msemmija fl-Artikolu 19 tar-Regolament (UE) Nru 1151/2012 għall-STG “Kabanosy staropolskie” bir-riżervar tal-isem.
   Il-“Kabanosy staropolskie” (STG) huwa prodott tal-Klassi 1.2. Prodotti tal-laħam (imsajra, immellħa, affumikati, eċċ.), kif elenkat fl-Anness XI tar-Regolament ta' Implimentazzjoni tal-Kummissjoni (UE) Nru 668/2014 (5).
   Artikolu 2
   L-isem “Kabanosy staropolskie” (STG) huwa protett bħala isem sħiħ. It-terminu “Kabanosy” jista' jibqa' jintuża, ukoll fil-varjazzjonijiet lingwistiċi u fit-traduzzjonijiet tiegħu, mal-Unjoni Ewropea kollha, dejjem jekk ikunu rispettati l-prinċipji u r-regoli applikabbli fl-ordni legali tal-Unjoni Ewropea.
   Artikolu 3
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-8 ta' Diċembru 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 343, 14.12.2012, p. 1.
   
      (2)  Ir-Regolament ta' Implimentazzjoni tal-Kummissjoni (UE) Nru 1044/2011 tad-19 ta' Ottubru 2011 li jdaħħal denominazzjoni fir-reġistru tal-ispeċjalitajiet tradizzjonali garantiti (Kabanosy (STG)) (ĠU L 275, 20.10.2011, p. 16).
   
      (3)  Ir-Regolament tal-Kunsill (KE) Nru 509/2006 tal-20 ta' Marzu 2006 dwar prodotti agrikoli u oġġetti tal-ikel bħala speċjalitajiet tradizzjonali garantiti (ĠU L 93, 31.3.2006, p. 1). Regolament imħassar u sostitwit bir-Regolament (UE) Nru 1151/2012.
   
      (4)  ĠU C 188, 27.5.2016, p. 6.
   
      (5)  Ir-Regolament ta' Implimentazzjoni tal-Kummissjoni (UE) Nru 668/2014 tat-13 ta' Ġunju 2014 li jistabbilixxi regoli għall-applikazzjoni tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel (ĠU L 179, 19.6.2014, p. 36).